Dima ke Fermandarê Hêzê Qudûsî yê pabesteyê Artêşa Muxafizanê Şorişî ya Îranî Qasim Silêmanî û Fermandarê Haşdî Şabîyî Ebu Mehdî El Muhendîs paytextê Iraqî Bexdadî de hetê DYA ra ameyî kiştene Iraq kewt mîyanê çemberê adirî.
Eşkerayîya selahîyetdaranê Iraqî de yeno waştene ke Iraq xo şerê mabênê DYA û Îranî ra dûrî bigêro. Ketayîp Hîzbullahî roja kiştişê Silêmanîyî de eşkerayîyêke daye û vat: "Seba hêrişêkê vera DYA ma amade yê, ma pabeyê fermanî yê." Vervatoxê Ketayîp Hîzbullahî Muhammed Muhîyî ard ziwan ke seba ke hêzê DYA bêrê vetene Iraq nika prosesêkê neweyî de yo  û vat: "Peymana leşkerî ya mabênê Iraqî û DYA qedîyaye. Têna welatî ra vejîyayîşê DYA mend."
Muhîyî pare kerd ke heqê înan o ke hêrişê DYA bikê û seba naye zî hê amadekarîye kenê. Tugayanê Hîzbullahî vizêr eşkerayîyêke weşanaye û venga hêzanê asayîşî yê Iraqî da ke roja yewşemeyî ra dima usanê DYA ra dûrî vinderê. Parlamentoyê Iraqî vengdayîşê rayberanê Şîa ser o kom beno. Kombîyayîş de rojdem do Iraqî ra  vetişê hêzanê xerîban bibo.
Bira krîtîke ya Abdulmehdîyî ya ke eşkeno verê DAÎŞî abika
Adil Abdulmehdîyî 29ê teşrîna peyêne de serewezîrîye ra îstîfa kerd labelê seba ke hema zî hukmatêko newe nêame awankerdene bire girewte ke Hêzê Koalîsyonî yê vera DAÎŞî yê bi rayberîya DYA bê destûrê Serekwezîrê Iraqî û Fermandarê Hêzanê Çekdaran qet çalakîyêke nêkerê. Na bire sey akerdişê verê DAÎŞî ameye dîyene ke DAÎŞ nika zaf herêmanê Iraqî de esto û key ke firsend bivîno hêriş keno. Na bire ra dima NATOyî karê xo yê perwerdekerdişê artêşa Iraqî vindarna.
